משך הטיפול בדיכאון משתנה מאדם לאדם ונקבע על פי חומרת המצב והתגובה לטיפול. עם זאת, במרבית המקרים נדרשים מספר חודשים של טיפול על מנת להשיג שיפור משמעותי. אם הטיפול כולל תרופות נגד דיכאון, יש לקחת בחשבון ש-4-8 שבועות לפחות נדרשות כדי לראות את ההשפעה המלאה שלהן, מאחר שהן אינן פועלות באופן מיידי. טיפול פסיכולוגי (בשילוב טיפול תרופתי או לחוד) מחייב עבודה על חזרה לתפקוד ולחיים פעילים ומשמעותיים, בצד הבנה של העולם הרגשי שהוביל לדיכאון ופיתוח יכולות וכלים להתמודדות עם הבעיות הרגשיות שקדמו לו. כדי לראות הטבה משמעותית, חייבת להתקיים התקדמות בשני התחומים הללו. לאחר השגת שיפור ראשוני, רבים ממשיכים בטיפול תרופתי או פסיכולוגי בתדירות נמוכה יותר כדי למנוע הישנות התסמינים. משך הטיפול הנדרש יכול להשתנות בהתאם למצבו הספציפי של כל מטופל, למשאבים הנפשיים והחברתיים העומדים לרשותו, המוטיבציה והנכונות ליישם טכניקות טיפוליות בחיי היומיום. חוסר סבלנות, ויתור מוקדם עלולים להכשיל את תהליך ההחלמה. חשוב לזכור כי בדיכאון חמור או עמיד לטיפול, נדרש טיפול ממושך יותר שעשוי להימשך מספר שנים. גישה סבלנית ונחושה היא מפתח להצלחת הטיפול בדיכאון.